Dansk Folkepartis næstformand, Søren Espersen, bakker partiets EU-ordfører op: OK at affyre varselsskud og stoppe bådflygtninge på vandet.

Når der er tale om varselsskud op i luften for at få flygtningebåde på Middelhavet til at vende om, så er det svært at være andet end enig i forslaget.

Sådan lyder det fra Dansk Folkepartis næstformand, Søren Espersen, efter partiets EU-ordfører, Kenneth Kristensen Berth, har udtalt, at han gerne ser, at varselsskud bliver anvendt til havs, for at skræmme flygtninge tilbage hvor de kommer fra.

- Det er meget sjældent, at det er nødvendigt. Det er noget flåden betjener sig af, for at få folk til at adlyde de ordrer, der bliver givet. Man varsler, at nu skal man følge flådens anvisninger, siger Espersen.

- Det kommer aldrig til at ske, at vi skal skyde på flygtninge.

Hvad er skuddene så et varsel om?

- Man kan sætte bådens motor ud af kraft eller sende båden tilbage, hvor den kom fra, siger han.

Man skal ikke skyde PÅ flygtningene

Dansk Folkepartis EU-ordfører, Kenneth Kristensen Berth, blev ellers mødt af voldsom kritik efter en udtalelse om, at man skal kunne skyde mod bådflygtninge, der krydser den europæiske grænse.

Den udtalelse præciserer han nu: Man skal ikke skyde direkte MOD gummibådene.

- Min intention var, at man principielt kan afgive varselsskud mod både, der forsøger at komme ind i europæisk søterritorium. Det skal varsles, at der er en grænse, og den er man på vej til at overskride, siger Berth torsdag morgen til TV 2.